
LIETUVOS RESPUBLIKOS SEIMO

jūrinių ir žuvininkystės reikalų komisijos
PAPILDOMOS KOMISIJOS
I Š V A D A
DĖL LIETUVOS RESPUBLIKOS ŽUVININKYSTĖS ĮSTATYMO PAKEITIMO ĮSTATYMO PROJEKTO (XIIP-500)

2013 m. gegužės 22 d. Nr. 240-P-1
Vilnius

1. Komisijos posėdyje dalyvavo (vardas, pavardė, institucija):
Lietuvos Respublikos Seimo Jūrinių ir žuvininkystės reikalų komisijos pirmininkas Raimundas Paliukas, Komisijos pirmininko pavaduotojas Eugenijus Gentvilas, Komisijos nariai: Remigijus Ačas, Kęstutis Bartkevičius, Kazimieras Kuzminskas, Raimundas Markauskas, Albinas Mitrulevičius, Arvydas Mockus, Irina Rozova, Algis Strelčiūnas, Darius Ulickas, Pranas Žeimys; Lietuvos Respublikos Seimo kanceliarijos Komisijų biuro, Lietuvos Respublikos Seimo Jūrinių ir žuvininkystės reikalų komisijos patarėjas Rolandas Juknevičius, Lietuvos Respublikos Seimo nario padėjėja Rima Raznauskienė; Lietuvos Respublikos žemės ūkio ministro patarėjas Darius Kondrotas, Žuvininkystės departamento direktorius Darius Nienius, Žuvininkystės politikos skyriaus Žuvininkystės produktų ir rinkos poskyrio vyriausioji specialistė Ramunė Mickuvienė, Žuvininkystės tarnybos prie Lietuvos Respublikos žemės ūkio ministerijos direktoriaus pavaduotojas Aidas Adomaitis, Lietuvos žuvininkystės produktų gamintojų asociacijos pirmininkas Alfonsas Bargaila, Vakarų Lietuvos žvejų ir žuvies perdirbėjų konfederacijos pirmininkas Algirdas Aušra, Klaipėdos žuvininkystės įmonių asociacijos „Jūros žvejys“ atstovas Artūras Maželis, Žuvininkystės įmonių asociacijos „Lampetra“ Tarybos pirmininkė Siga Jakubauskienė, UAB „Baltlanta“ direktoriaus pavaduotojas Aleksejus Savčenka, UAB „Spika“ direktorius Gintaras Gylys.
2. Ekspertų, konsultantų, specialistų išvados, pasiūlymai, pataisos, pastabos (toliau – pasiūlymai):
	Eil.

Nr.
	Pasiūlymo teikėjas, data
	Siūloma keisti
	Pasiūlymo turinys
	Komisijos nuomonė
	Argumentai, pagrindžiantys nuomonę

	
	
	Str.
	Str. d.
	P.
	
	
	

	1
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	Vertindami projektą dėl jo atitikties Konstitucijai, įstatymams, Europos Sąjungos teisės aktams ir juridinės technikos taisyklėms, teikiame šias pastabas:

1. Projektu nauja redakcija dėstomo keičiamo įstatymo (toliau – keičiamo įstatymo) 6 straipsnio 5 dalyje siūloma nustatyti, jog žvejybos vidaus vandenyse kvotos ir individualios žvejybos galimybės jūrų vandenyse skiriamos, kad būtų užtikrinama galimybė sugauti tradiciškai nusistovėjusią ūkio subjekto sugaunamų žuvų kiekio dalį žvejybos limitų arba žvejybos galimybių atžvilgiu. T.y., projekto 6 straipsnio 5 dalimi iš esmės siūloma įtvirtinti žvejybos kvotų skyrimo vidaus vandenyse ir žvejybos galimybių jūroje skyrimo principą, pagal kurį žvejybos kvotos ir žvejybos galimybės ūkio subjektams būtų skiriamos atsižvelgiant į ūkio subjektų istorinius žuvų sugavimų kiekius. Manytume, jog toks projektu siūlomas reguliavimas galimai pažeistų asmenų lygiateisiškumo principą, suvaržytų asmenų ūkinės veiklos laisvę ir konkurenciją žuvininkystės rinkoje, kadangi būtų iš esmės panaikinamos galimybės ūkio subjektams, norintiems pradėti vykdyti atitinkamą ūkinę veiklą bei negalintiems pasiremti istorinių žuvų sugavimų rodikliu, gauti žvejybos kvotas ar žvejybos galimybes. Be to, taip pat būtų užkirstas kelias ūkio subjektams, šiuo metu sužvejojantiems mažesnius žuvų kiekius, ateityje konkuruoti dėl žvejybos kvotų ar žvejybos galimybių su šiuo metu didesnius žuvų kiekius sužvejojančiais ūkio subjektais. Pažymėtina, kad projekto nuostatos nėra grindžiamos jokiais kitais objektyviais argumentais, išskyrus žvejybos stabilumo principą.
Pažymėtina, kad Lietuvos Respublikos Konstitucijos 46 straipsnis draudžia monopolizuoti rinką, saugo sąžiningos konkurencijos laisvę, ūkinės veiklos laisvę ir iniciatyvą, vartotojų gerovę. 1999 m. spalio 6 d. nutarime Konstitucinis Teismas, aiškindamas šias konstitucines nuostatas, pabrėžė, kad „konstitucinė sąžiningos konkurencijos apsaugos garantija reiškia draudimą valstybės valdžios, savivaldybių institucijoms, reguliuojančioms ūkinę veiklą, priimti sprendimus, iškreipiančius ar galinčius iškreipti sąžiningą konkurenciją“. Konstitucinis Teismas nurodė, kad „valstybė turi teisinėmis priemonėmis riboti monopolines tendencijas“, o „asmens ūkinė laisvė gali būti ribojama, kai yra būtina ginti vartotojų interesus, saugoti sąžiningą konkurenciją, kitas Konstitucijoje įtvirtintas vertybes“. Be to, 2006 m. gegužės 31 d. nutarime Konstitucinis Teismas pabrėžė, kad „pagal Konstituciją riboti asmens teises ir laisves, taip pat ir ūkinės veiklos laisvę, galima, jeigu yra laikomasi šių sąlygų: tai daroma įstatymu; ribojimai yra būtini demokratinėje visuomenėje siekiant apsaugoti kitų asmenų teises bei laisves ir Konstitucijoje įtvirtintas vertybes, taip pat konstituciškai svarbius tikslus; ribojimais nėra paneigiama teisių ir laisvių prigimtis bei esmė; yra laikomasi konstitucinio proporcingumo principo“. 

Atsižvelgiant į tai, kas išdėstyta, svarstytina, ar projektu siekiamas tikslas – užtikrinti žvejybos veiklos stabilumą, yra pakankamas pagrindas riboti sąžiningos konkurencijos laisvę ir, ar tai atitinka oficialios konstitucinės doktrinos nuostatas.
	Pritarti iš dalies, siūlyti Seimo Kaimo reikalų komitetui tobulinti projektą išnagrinėjus žvejų pasiūlymus.
	

	2
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	2. Keičiamo įstatymo 2 straipsnio 18 dalyje, apibrėžiant sąvoką ,,priekrantės žvejyba“ naudojama kita sąvoka ,,priekrantės zona“, kuri keičiamame įstatyme nėra apibrėžta. Svarstytina, ar, siekiant aiškumo bei galimo nevienodo šios sąvokos aiškinimo, projekte nereikėtų atskleisti šios sąvokos turinio.
	Pritarti iš dalies, siūloma apibrėžiant sąvoką „priekrantės žvejyba“ naudoti sąvoką „priekrantės žvejybos zona“.
	

	3
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	3. Keičiamo įstatymo 2 straipsnio 25 dalyje nurodoma, kad sąvoka ,,ūkio subjektas“ suprantama taip, kaip ji apibrėžta Viešojo administravimo įstatyme. Viešojo administravimo įstatymo 2 straipsnio 2 dalyje nustatyta, kad ūkio subjektas – fizinis ar juridinis asmuo arba kita organizacija, juridinio asmens ar kitos organizacijos filialas, Lietuvos Respublikos teritorijoje vykdantis teisės aktų reglamentuojamą ūkinę veiklą, kurią prižiūri šio ir kitų įstatymų nustatyta tvarka įgalioti atlikti viešąjį administravimą subjektai. Atkreiptinas dėmesys, kad pagal keičiamo įstatymo 17 ir kitų straipsnių nuostatas asmenys turėtų teisę žvejoti ir atviroje jūroje, t.y. savo veiklą, mūsų nuomone, vykdytų ne tik Lietuvos Respublikos teritorijoje. Atsižvelgus į tai, svarstytina, ar keičiamo įstatymo 2 straipsnyje pateiktos siūlomos ūkio subjekto sąvokos apibrėžimo nereikėtų patikslinti.
	Pritarti.
	

	4
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	4. Keičiamo įstatymo 3 straipsnio 1 dalies 1 ir 2 punktų nuostatose vartojamos sąvokos „žuvininkystės tyrimai“ turinys nėra aiškus. Atkreiptinas dėmesys, kad keičiamo įstatymo 2 straipsnyje ši sąvoka nėra apibrėžta, o kitose projekto nuostatose vartojamos tokios sąvokos kaip „moksliniai tyrimai“ (keičiamo įstatymo 6 straipsnio 1 dalis), „žuvų išteklių tyrimai“ (keičiamo įstatymo 6 straipsnio 6 dalis). Atsižvelgiant į tai, nėra aišku, ar tai savo turiniu tapačios sąvokos, ar ne, todėl siūlytume projekto nuostatose atskleisti šių sąvokų turinį.
	Pritarti.
	

	5
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	5. Keičiamo įstatymo 3 straipsnio 1 dalies 3 punkte siūloma nustatyti, kad Žemės ūkio ministerija ir Aplinkos ministerija formuoja vidaus vandenų žuvų išteklių išsaugojimo ir atkūrimo politiką, tačiau iš projekto nuostatų nėra aišku, koks subjektas organizuoja, koordinuoja ir kontroliuoja (prižiūri) šios politikos įgyvendinimą. Svarstytina, ar šiuo aspektu nereikėtų tikslinti projekto nuostatų.
	Pritarti.
	

	6
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	6. Keičiamo įstatymo 3 straipsnio 2 dalyje reikėtų nurodyti Žuvininkystės tarybos teisinį statusą ir iš kokių konkrečiai institucijų atstovų ji yra sudaroma.
	Pritarti.
	

	7
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	7. Siekiant aiškumo, reikėtų suvienodinti projekte vartojamas sąvokas „Lietuvos Respublikos žuvininkystės“ (keičiamo įstatymo 3 straipsnio 1 dalies 1 punktas), „Lietuvos nacionalinės žuvininkystės“ (keičiamo įstatymo 5 straipsnio 3 dalis), „Lietuvos žuvininkystės“ (keičiamo įstatymo 5 straipsnio 5 dalis).
	Pritarti.
	

	8
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	8. Keičiamo įstatymo 5 straipsnio 1 dalyje siūloma nustatyti, kad Žemės ūkio ministerija steigia žuvininkystės duomenų valstybinę informacinę sistemą ar, esant poreikiui, kelias sistemas. Svarstytina, ar nereikėtų nurodyti kiek konkrečiai valstybinių informacinių sistemų galėtų būti steigiama, nes kiekvienos iš jų steigimui galimai būtų reikalingos papildomos valstybės biudžeto lėšos.
	Nepritarti.
	

	9
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	9. Keičiamo įstatymo 7 straipsnio 1 dalies 3 punkte siūloma nustatyti, kad žuvų išteklių naudotojai turi teisę gauti nuostolių atlyginimą, jeigu galimybės žvejoti netenkama (taip pat ir terminuotai) dėl valstybės subjektų veiklos. Taigi, pagal projekto nuostatas valstybė galimai turėtų atlyginti žuvų išteklių naudotojų patirtus nuostolius (žalą) tiek tuo atveju, kai jie atsiranda dėl valdžios subjektų neteisėtų veiksmų, tiek tuo atveju, kai jie atsiranda dėl teisėtų veiksmų. Pažymėtina, kad nėra aiškus projekto nuostatos santykis su Civilinio kodekso 6.271 straipsniu, pagal kurį valstybė atsako už žalą, atsiradusią dėl valdžios institucijų neteisėtų veiksmų. Atsižvelgus į tai, manytume, kad šią projekto nuostatą reikėtų suderinti su Civilinio kodekso 6.271 straipsniu. Be, to svarstytina, ar sąvoka ,,valstybės subjektas“ nereikėtų pakeisti Civiliniame kodekse naudojama sąvoka ,,valdžios institucija“ arba projekte atskleisti šios sąvokos turinį.
	Pritarti iš dalies, siūloma papildyti žodžiais „Lietuvos Respublikos Vyriausybės nustatyta tvarka“.
	

	10
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	10. Keičiamo įstatymo 11 straipsnio 1 dalies nuostatų formuluotė „užsienio valstybėje įregistruoto žvejybos laivo nuomos be įgulos sutarties atveju Lietuvos Respublikos žvejybos laivo nuomininkui nuosavybės teise priklauso Lietuvos Respublikos žvejybos laivo liudijime nurodytas žvejybos pajėgumas“ nėra suprantamos santykyje su keičiamo įstatymo 13 straipsnio 1 dalies 3 ir 7 punktų nuostatomis, nes jei laivas yra įregistruotas užsienio valstybėje, tai jam Lietuvos Respublikos žvejybos laivo liudijimas nėra išduodamas, be to, Lietuvos Respublikos žvejybos laivo liudijimas išduodamas žvejybos laivui, kuris yra registruotas Lietuvos Respublikos jūrų laivų registre arba Lietuvos Respublikos vidaus vandenų laivų registre. Pažymėtina ir tai, kad pagal keičiamo įstatymo 2 straipsnio 11 dalies nuostatas Lietuvos Respublikos žvejybos laivu yra laikomas Europos Sąjungos žvejybos laivyno registre registruotas žvejybos laivas, todėl kitose užsienio valstybėse registruotas laivas nebūtų laikomas Lietuvos Respublikos žvejybos laivu. Atsižvelgiant į tai, siūlytume tikslinti šias projekto nuostatas. 
	Pritarti.
	


	11
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	11. Keičiamo įstatymo 11 straipsnio 4 dalyje siūloma nustatyti, kad žvejybos pajėgumo apskaitos tvarką nustato Žemės ūkio ministerija, tačiau iš projekto nuostatų nėra aišku, koks subjektas tokią apskaitą turėtų vykdyti.
	Pritarti.
	

	12
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	12. Iš keičiamo įstatymo 12 straipsnio nuostatų darytina išvada, kad ūkio subjektas, Lietuvos Respublikos žvejybos laive sumontavęs naują varomąjį variklį ar jį pakeitęs ar techniškai modifikavęs, privalo turėti varomojo variklio galios sertifikatą, tačiau nei iš šio straipsnio, nei iš keičiamo įstatymo 13 straipsnio nuostatų nėra aišku, kokios pasekmės kiltų, jei ūkio subjektas tokio sertifikavimo neturėtų (pvz., ar būtų tokiu atveju sustabdomas ar panaikinamas Lietuvos Respublikos žvejybos laivo liudijimo galiojimas).
	Pritarti.
	

	13
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	13. Atsižvelgiant į keičiamo įstatymo 12 straipsnio 1-3 dalių nuostatas ir siekiant teisinio aiškumo, siūlytume keičiamo įstatymo 12 straipsnio 4 dalyje vietoj formuluotės „žvejybos laivo varomasis variklis pakeistas nauju arba modifikuotas“ įrašyti formuluotę „žvejybos laive sumontuotas naujas arba pakeistas ar techniškai modifikuotas esamas varomasis variklis“.
	Pritarti.
	

	14
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	14. Keičiamo įstatymo 13 straipsnio 1 dalyje siūloma nustatyti, kad ūkio subjektui išduodamas Lietuvos Respublikos žvejybos laivo liudijimas, jei yra atitiktis visiems šioje dalyje nustatytiems reikalavimams <...>. Tuo tarpu keičiamo įstatymo 13 straipsnio 2 dalyje nustatoma, kad ūkio subjektas kartu su prašymu pateikia atitikties tam tikriems šio straipsnio 1 dalyje nustatytiems reikalavimams patvirtinimo dokumentus. Atsižvelgiant į tai, iš projekto nuostatų nėra aišku, kokiu būdu būtų patikrinti kiti atitikties reikalavimai, kuriems dokumentų pateikti nereikia. Kita vertus, nėra aišku ir dėl kokių atitikties reikalavimų yra reikalingi patvirtinimo dokumentai.
Be to, atkreiptinas dėmesys, kad atsižvelgiant į tai, kad sąvoka ,,ūkio subjektas“ apimtų tiek Lietuvos Respublikoje įregistruotus juridinius asmenis, tiek šių juridinių asmenų filialus, veikiančius Lietuvoje, pagal projekto nuostatas liudijimai galėtų būti išduoti tiek pačiam juridiniam asmeniui, tiek jo filialui. Svarstytina, ar toks teisinis reguliavimas yra pagrįstas.
	Nepritarti.
	

	15
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	15. Keičiamo įstatymo 13 straipsnio 2 dalyje, 15 straipsnio 5 dalyje, 18 straipsnio 4 dalyje, 21 straipsnio 4 dalyje, 26 straipsnio 1 dalyje naudojama sąvoka ,,kontaktinis centras“, kuri projekte nėra apibrėžta. Jeigu projekto autoriai turėjo omenyje kontaktinį centrą, kurio veikla reglamentuota Paslaugų įstatyme, tai atitinkamai projekte reikėtų pateikti nuorodą į minėtą įstatymą. Kitu atveju, projekte reikėtų atskleisti minėtos sąvokos turinį.
	Pritarti.
	

	16
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	16. Keičiamo įstatymo 13 straipsnio 6 dalies 2 punkto nuostatos redaguotinos kalbiniu požiūriu, nes nėra aišku, kas „pasibaigia“ (galbūt, turimas omeny reglamente nurodyto termino pasibaigimas).
	Pritarti.
	

	17
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	17. Keičiamo įstatymo 13 straipsnio 7 dalies 1 punkto formuluotės „Lietuvos Respublikos žvejybos laivo modifikavimo“ turinys nėra aiškus tuo aspektu, kad nėra aišku, ar čia turimi žvejybos laivo varomojo variklio montavimo, pakeitimo ar techninio modifikavimo darbai, ar kokie kiti žvejybos laivo modifikavimo darbai. Siūlytume tikslinti projekto nuostatas.

Be to, jei šios projekto nuostatos yra susijusios su keičiamo įstatymo 12 straipsnio nuostatomis, svarstytina, ar projekto 3 straipsnyje neturėtų būti aptartas vėlesnis keičiamo įstatymo 13 straipsnio 7 dalies 1 punkto nuostatų įsigaliojimas, t. y.,  2014 m. sausio 1 d., kai turėtų įsigalioti keičiamo įstatymo 12 straipsnis.
	Neritarti.
	

	18
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	18. Keičiamo įstatymo 13 straipsnio 10 dalies 4 punkte siūloma nustatyti, kad Lietuvos Respublikos žvejybos laivo liudijimo galiojimas panaikinamas ir žvejybos laivas išbraukiamas iš Žvejojančių jūrų vandenyse laivų duomenų sistemos mirus fiziniam asmeniui arba likvidavus juridinį asmenį, kuriam buvo išduotas toks liudijimas. Atkreiptinas dėmesys, kad juridiniai asmenys gali pasibaigti ne tik juos likviduojant, bet ir juridinius asmenis reorganizuojant (Civilinio kodekso 2.95 straipsnio 1 dalis). Taigi, iš projekto nuostatų nėra aišku, ar po juridinio asmens, turėjusio liudijimą, reorganizavimo, jo pagrindu įsteigtiems juridiniams asmenims būtų išduodami nauji liudijimai ir pan. Atsižvelgus į tai, projekto nuostatas reikėtų atitinkamai papildyti. 

Be to, pagal projektu siūlomas keičiamo įstatymo 13 straipsnio nuostatas minėtieji leidimai išduodami ūkio subjektams. Ši sąvoka pagal keičiamo įstatymo 2 straipsnio 25 dalį apimtų ne tik juridinius asmenis, bet ir kitas organizacijas, filialus. Atsižvelgiant į tai, manytume, kad leidimo galiojimas turėtų būti panaikintas pasibaigus ne tik juridiniams asmenims, bet ir kitiems subjektams, kuriems toks leidimas buvo išduotas. Atsižvelgus į tai, projekto nuostatos tikslintinos. 

Jeigu būtų pritarta šiai pastabai, atitinkamai reikėtų patikslinti ir keičiamo įstatymo siūlomas 15 straipsnio 9 dalies 3 punkto, 18 straipsnio 9 dalies 7 punkto, 26 straipsnio 7 dalies 1 punkto nuostatas.
	Pritarti.
	

	19
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	19. Atkreiptinas dėmesys, kad keičiamo įstatymo 14 straipsnio 2 dalyje vartojama sąvoka „žuvininkystės tvenkinys“, kurios turinys nėra atskleistas projekto nuostatose. Siekiant aiškumo, siūlytume šią sąvoką apibrėžti keičiamo įstatymo 2 straipsnyje.
	Pritarti.
	

	20
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	20. Atsižvelgiant į keičiamo įstatymo 16 straipsnio 1 punkte vartojamą sąvoką „žvejybos vidaus vandenyse kvota“ ir siekiant aiškumo, siūlytume keičiamo įstatymo 15 straipsnio 4 dalies 1 punktą patikslinti nustatant, kad ūkio subjektas privalo turėti jam skirtą žvejybos vidaus vandenyse kvotą.
	Pritarti.

	21. Atkreiptinas dėmesys, kad pagal keičiamo įstatymo 15 straipsnio 4 dalį verslinės žvejybos vidaus vandenyse leidimas yra išduodamas ūkio subjektui, tačiau pagal keičiamo įstatymo 15 straipsnio 9 dalį šio leidimo galiojimas panaikinamas žuvų išteklių naudotojams. Atsižvelgiant į tai, kad šių sąvokų turinys yra skirtingas bei siekiant aiškumo, siūlytume suvienodinti projekte vartojamas sąvokas. 

Jei būtų pritarta šiai pastabai ir pasirinkta „ūkio subjekto“ sąvoka, tai atitinkamai reikėtų tikslinti ir keičiamo įstatymo 16 straipsnio 1 punkto,18 straipsnio 7 dalies 2 punkto, 9 dalies 1 punkto nuostatas.
	Nepritarti.
	

	22
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	22. Keičiamo įstatymo 17 straipsnyje siūloma reglamentuoti žvejybą jūrų vandenyse. Pagal keičiamo įstatymo 2 straipsnio 17 dalies nuostatas sąvoka ,,jūrų vandenys“ apimtų ir atvirąją jūrą. Atkreiptinas dėmesys, kad ši sąvoka keičiamame įstatyme nėra apibrėžta. Siekiant išvengti nevienodo šios sąvokos aiškinimo taikant įstatymą, svarstytina, ar projekte šią sąvoką nereikėtų apibrėžti.
	Pritarti.

	23. Keičiamo įstatymo 18 straipsnio 5 dalies nuostatos, kad verslinės žvejybos jūrų vandenyse leidimo išdavimo terminas gali būti pratęstas, jei reikia gauti pritarimą iš Europos komisijos dėl šio leidimo išdavimo nėra aiškios šiais aspektais: pirma, nėra aišku, kokiais atvejais toks Europos Komisijos pritarimas yra būtinas, ir, antra, nėra aišku, kokiam laikotarpiui leidimo išdavimo terminas gali būti pratęstas.
	Pritarti iš dalies, siūloma 15 dienų terminas nenumatant leidimo išdavimo termino pratęsimo.

	24. Keičiamo įstatymo 18 straipsnio 8 dalies 4 punkte siūloma pateikti nuorodą į šio straipsnio 6 dalies 4 punktą. Atkreiptinas dėmesys, kad 18 straipsnio 6 dalis punktų neturi, todėl nuoroda tikslintina.
	Pritarti.

	25. Atsižvelgiant į tai, kad pagal projektu siūlomas keičiamo įstatymo 18 straipsnio nuostatas leidimas verslinei žvejybai jūrų vandenyse išduodamas ūkio subjektui, svarstytina, ar projektu siūlomą keičiamo įstatymo 18 straipsnio 9 dalies 1 punktą nereikėtų patikslinti nustatant, kad tokio leidimo galiojimas panaikinamas ūkio subjekto, o ne žuvų išteklių naudotojo, kaip siūloma nustatyti projekte, prašymu.
	Nepritarti.

	26. Keičiamo įstatymo 20 straipsnio 1 dalyje siūloma nustatyti, kad asmenys, užsiimantys specialiąja žvejyba, už sugautas žuvis vandens telkinių savininkams ar naudotojams atlygina ,,nustatyta tvarka“. Svarstytina, ar projekto nuostatas nereikėtų patikslinti, nurodant kokia konkrečiai tvarka tokie nuostoliai atlyginami, nes projekte nėra siūloma nustatyti specialios tokių nuostolių atlyginimo tvarkos.
	Pritarti.

	27. Keičiamo įstatymo 20 straipsnio 4 dalyje prieš žodį „sutikimo“ reikėtų įrašyti žodį „rašytinio“ ir nurodyti subjektus, kurie turėtų tokį sutikimą duoti.
	Pritarti.

	28. Keičiamo įstatymo 21 straipsnio 2 dalies 4 punkto nuostatos tikslintinos, nes ne leidimas yra sustabdomas, o leidimo galiojimas.
	Pritarti.

	29. Siekiant aiškumo, keičiamo įstatymo 21 straipsnio 4 dalies antrajame sakinyje reikėtų išbraukti žodį „informuoja“.
	Pritarti.

	30. Atkreiptinas dėmesys, kad keičiamo įstatymo 21 straipsnio 2 dalyje siūloma nustatyti, kad specialiosios žvejybos leidimai išduodami fiziniams arba juridiniams asmenims, tačiau šio straipsnio 7 dalyje vartojama ir „ūkio subjekto“ sąvoka. Atsižvelgiant į tai, kad šių sąvokų turinys yra skirtingas bei siekiant aiškumo, siūlytume suvienodinti projekte vartojamas sąvokas.
	Pritarti.

	31. Nėra aišku, kokiais kriterijais vadovaujantis keičiamo įstatymo 21 straipsnio 8 dalyje siūloma nustatyti, kad specialiosios žvejybos leidimo galiojimas sustabdomas, jei fizinis ar juridinis asmuo yra įtariamas specialiąją žvejybą reglamentuojančių teisės aktų pažeidimu, kurio metu padaryta žala žuvų ištekliams. Iš šių projekto nuostatų darytina išvada, kad, jei asmuo, pažeidžia teisės aktus, bet nepadaro žalos žuvų ištekliams, jo specialiosios žvejybos leidimo galiojimas nėra sustabdomas. Svarstytinas šių projekto nuostatų tikslingumas.
	Nepritarti iš dalies.

	32. Svarstytina, ar keičiamo įstatymo 21 straipsnio 9 dalyje nereikėtų nustatyti, jog specialiosios žvejybos leidimo galiojimo sustabdymas panaikinamas ne tik priėmus nutarimą administracinio teisės pažeidimo byloje, bet ir pažeidėjui sumokėjus baudą bei atlyginus padarytą žalą žuvų ištekliams.
	Pritarti.

	33. Atsižvelgus į tai, kad pagal Civilinio kodekso 2.95 straipsnio 1 dalį juridiniai asmenys gali pasibaigti ne tik likvidavimo būdu, bet ir juos reorganizuojant, projektu siūlomoje keičiamo įstatymo 21 straipsnio 10 dalyje reikėtų nurodyti, kad specialiosios žvejybos leidimo galiojimas pasibaigia ir juridiniam asmeniui pasibaigus dėl reorganizavimo.
	Pritarti.

	34. Reikėtų tikslinti keičiamo įstatymo 24 straipsnio 1 dalyje nurodytą sąvoką „privačių tvenkinių“, nes tokios sąvokos turinys projekte nėra apibrėžtas, o keičiamo įstatymo 2 straipsnio 4 dalyje yra apibrėžta „akvakultūros tvenkinio“ sąvoka. 

Be to, keičiamo įstatymo 24 straipsnio 1 dalyje siūloma nustatyti, kad privačių tvenkinių ir uždarųjų akvakultūros sistemų ištekliai nuosavybės teise priklauso šių tvenkinių ar sistemų savininkams arba valdytojams. Kyla abejonių, ar tvenkinių ir sistemų valdymas yra pakankama sąlyga, kad toks valdytojas būtų savaime laikomas ir jo valdomų tvenkinių ar sistemų išteklių savininku. Manytume, kad valdytojas galėtų būti laikomas išteklių savininku tuo atveju, kai nuosavybės teisę į išteklius jam yra perleidęs tvenkinių ar sistemų savininkas arba tuomet, kai jis nuosavybės teise į išteklius įgijo kitais teisėtais būdais. Atsižvelgiant į tai, svarstytina, ar projekto nuostatų atitinkamai nereikėtų patikslinti.
	Pritarti.

	35. Atkreiptinas dėmesys, kad keičiamo įstatymo 2 straipsnio 15 dalyje yra apibrėžta „pirminio žvejybos produktų supirkėjo“ sąvoka, pagal kurią tokiu supirkėju laikomas ūkio subjektas, vykdantis pirminį žvejybos produktų supirkimą Lietuvos Respublikos teritorijoje. Tuo tarpu keičiamo įstatymo 25 straipsnio 2 dalyje nurodoma, kad pirminį žvejybos produktų supirkimą gali vykdyti ūkio subjektai arba žvejybos produktų gamintojų organizacija. Pagal šią projekto formuluotę, manytume, kad sąvokos „ūkio subjektas“ turinys neapima sąvokos „žvejybos produktų gamintojų organizacijos“ turinio, o pagal keičiamo įstatymo 2 straipsnio 56 dalį, kurioje apibrėžta sąvoka „žvejybos produktų gamintojų organizacija“, nėra pakankamai aišku, ar ši organizacija gali vykdyti pirminį žvejybos produktų supirkimą. Be to, pažymėtina, kad keičiamo įstatymo 26 straipsnyje, reglamentuojančiame teisę vykdyti pirminį žvejybos produktų supirkimą, minimi tik ūkio subjektai arba pirminiai žvejybos produktų supirkėjai, todėl nėra aišku, kaip žvejybos produktų gamintojų organizacija įgyvendintų teisę vykdyti pirminį žvejybos produktų supirkimą. Siūlytume tikslinti minėtas projekto nuostatas.
	Pritarti.

	36. Svarstytina, ar keičiamo įstatymo 25 straipsnio 2 dalyje nereikėtų išbraukti žodžių „be atskiro išankstinio leidimo“ kaip perteklinių, nes šios nuostatos suponuoja prielaidą, kad vykdant pirminį žvejybos produktų supirkimą nustatytose pirminio žvejybos produktų pardavimo vietose kai kuriais atvejais yra reikalingi „atskiri išankstiniai leidimai“, tačiau projekto nuostatos šių leidimų nereglamentuoja.
	Pritarti.

	37. Svarstytina, ar keičiamo įstatymo 26 straipsnio 5 dalyje nenustatomas ydingas teisinis reguliavimas, kai ūkio subjektas, pažeidęs teisės aktų reikalavimus ir neįrašytas į pirminių žvejybos produktų supirkėjų sąrašą, kurį laiką turėtų teisę vykdyti pirminį žvejybos produktų supirkimą, juolab, kad terminas per kurį jam ta teisė būtų panaikinta keičiamo įstatymo 26 straipsnio 7 dalies 3 punkto pagrindu projekto nuostatose nėra nustatytas.
	Nrpritarti iš dalies.

	38. Keičiamo įstatymo 34 straipsnio 3 dalyje siūloma nustatyti, kad valstybei nuosavybės teise priklausanti žuvininkystės kontrolei naudojamų sistemų įranga gali būti perduota panaudos pagrindais ūkio subjektams funkcijoms, susijusioms su žuvininkystės kontrole, vykdyti tol, kol jie vykdo panaudos sutartyje nustatytą žuvininkystė veiklą. Manytina, kad minėta įranga galėtų būti perduodama ūkio subjektams ne tol, kol jie vykdys žuvininkystės veiklą, o tol, kol jie vykdys funkcijas, susijusias su žuvininkystės kontrole, arba panaudos sutartis bus teisės aktų nustatyta tvarka nutraukta. Be to, svarstytina, ar projekto nuostatų nereikėtų papildyti, nurodant subjektą, kuris kontroliuotų tokios įrangos naudojimą pagal paskirtį ir pan.
	Pritarti iš dalies.

	39. Keičiamo įstatymo 34 straipsnio 3 dalyje siūloma nustatyti, kad sprendimą dėl valstybės turto pagal panaudos sutartį priima perduodamo valstybės turto valdytojas, tačiau iš projekto nuostatų nėra aišku, kuris subjektas turėtų teisę sudaryti perduodamo valstybės turto panaudos sutartį. Projekto nuostatos tikslintinos pašalinant šį neaiškumą.
	Pritarti.

	40. Projektu siūlomose keičiamo įstatymo 36 straipsnio 3 dalies 2 punkte vietoj žodžių ,,fizinių ir juridinių asmenų“  reikėtų įrašyti žodžius ,, ūkio subjektų“, nes pastaroji sąvoka apima platesnį asmenų, vykdančių žuvininkystės veiklą, ratą. Kitu atveju, dokumentus ir informaciją turėtų teisę gauti ne iš visų subjektų, kurių veiklą jie turėtų teisę kontroliuoti.
	Nepritarti.

	41. Keičiamo įstatymo 36 straipsnio 5 dalyje žodžius „Žuvininkystės tarnybos“ siūlytume išbraukti kaip perteklinius.
	Pritarti.

	42. Atsižvelgus į tai, kad pagal projektu siūlomas keičiamo įstatymo 2 straipsnio 15 dalies nuostatas sąvoka ,,ūkio subjektas“ apimtų ne tik fizinius ir juridinius asmenis, svarstytina, ar projekto 37 straipsnio turinyje vietoj žodžių ,,fiziniai ir juridiniai asmenys“ nereikėtų naudoti sąvoką ,,ūkio subjektas“.
	Pritarti.

	43. Atsižvelgiant į Lietuvos teisėje susiformavusį modelį, kuomet Administracinių teisės pažeidimų kodeksas reglamentuoja atsakomybės taikymą fiziniams asmenims, o specialieji įstatymai – ūkio subjektams (juridiniams asmenims), pažymėtina, kad įstatymo projekto 11 skirsnyje siekiama įtvirtinti ūkio subjektų atsakomybė už sunkius pažeidimus žuvininkystės srityje turėtų aprėpti atsakomybės reglamentavimą tokiems ūkio subjektams, kurie yra juridiniai asmenys. Siekiant teisinio aiškumo, koreguotinos projekto 54 straipsnio 3 dalies, 55 straipsnio 3 dalies nuostatos.
	Pritarti.

	44. Keičiamo įstatymo 38 straipsnio 6 dalyje siūloma nustatyti, kad konfiskuotos pajamos, kurios buvo gautos sunkaus pažeidimo padarymu, taip pat pajamos už konfiskuotus realizuotus žvejybos produktus ir žvejybos įrankius paskirstomos Vyriausybės nustatyta tvarka. Manytina, kad įstatyme, o ne poįstatyminiuose teisės aktuose turėtų būti nustatyta, kuriems tikslams  turėtų būti naudojamos minėtos piniginės lėšos ir tokių lėšų paskirstymo kriterijai bei nustatyti atitinkamų valstybės institucijų įgaliojimai paskirstant tokias lėšas.
	Pritarti.

	45. Atsižvelgus į tai, kad žuvininkystės veikloje galėtų dalyvauti ne tik juridiniai ir fiziniai asmenys, bet ir kiti ūkio subjektai, svarstytina, ar projekto 41 straipsnio 1 dalies 3 punkte nereikėtų patikslinti privalomojo nurodymo turinį.
	Nepritarti iš dalies.

	46. Atsižvelgiant į tai, kad privalomasis nurodymas galėtų būti duodamas ne tik fiziniam ar juridiniam asmeniui, bet ir kitiems ūkio subjektams, dalyvaujantiems žuvininkystės veikloje, teisę apskųsti tokį nurodymą reikėtų nustatyti ir kitiems ūkio subjektams. Atkreiptinas dėmesys, kad projektu keičiamo įstatymo 44 straipsnio 1 dalies nuostatose tokią teisę turėtų tik juridinių ir fizinių asmenų atstovai. Projekto nuostatos tikslintinos.
	Pritarti.

	47. Keičiamo įstatymo 52 straipsnio 2 dalyje siūloma nustatyti, kad ,,teismas patikrina laivo sulaikymo pagrįstumą ir, jeigu reikia, priima nutartį dėl laivo sulaikymo nutraukimo“. Nuostata ,,priima nutartį dėl laivo sulaikymo nutraukimo‘ nėra pakankamai aiški. Atkreiptinas dėmesys, kad sprendimą sulaikyti laivą priima žuvininkystės kontrolės pareigūnas. Sprendimas galioja tol, kol jis nustatyta tvarka nebus panaikintas. Atsižvelgus į tai, manytina, kad teismas, jeigu reikia, tokį sprendimą turėtų panaikinti, o ne priimti nutartį dėl sulaikymo nutraukimo. Svarstytina, ar projekto nuostatų nereikėtų atitinkamai patikslinti.
	Pritarti.

	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	48. Svarstytina, ar projektu siūlomoje keičiamo įstatymo 55 straipsnio 8 dalyje nereikėtų atsisakyti žodžių ,,gali būti“. Kitu atveju, ši dalis galėtų būti aiškinama taip, kad, išnagrinėjus bylą, gali būti nepriimamas joks nutarimas.
	Pritarti.

	49. Reikėtų tikslinti keičiamo įstatymo 55 straipsnio 1 dalyje nurodytą nuorodą „šio straipsnio 6 dalyje“, nes nutarimų rūšys nustatytos ne keičiamo įstatymo 55 straipsnio 6 dalyje, o šio straipsnio 8 dalyje.
	Pritarti.

	50. Keičiamo įstatymo 55 straipsnio 1 dalies 1 punkte siūloma nustatyti, kad sunkių pažeidimų bylas nagrinėja ir priima nutarimus iš Žuvininkystės tarnybos darbuotojų sudarytą komisija. Svarstytina, ar tokia komisija, galimai sudaryta iš minėtos tarnybos visų darbuotojų (nebūtinai valstybės tarnautojų – žuvininkystės kontrolės pareigūnų), o ne iš žuvininkystės kontrolės pareigūnų, būtų pakankamai kompetentinga nagrinėti sunkių pažeidimų bylas žuvininkystės srityje ir priimti nutarimus.
	Pritarti.

	51. Keičiamo įstatymo 55 straipsnio 1 dalies 1 punkte nurodoma, kad komisiją sudaro Žuvininkystės tarnybos vadovas įsakymu, o šio straipsnio 2 dalyje nurodoma, kad minėtą komisiją sudaro Žuvininkystės tarnyba. Reikėtų suvienodinti šias projekto nuostatas.
	Pritarti.

	52. Keičiamo įstatymo 55 straipsnio 4 dalyje po žodžių „Apie sunkaus pažeidimo“ įrašytinas žodis „bylos“.
	Pritarti.

	53. Keičiamo įstatymo 55 straipsnio 1 dalyje yra nurodyti subjektai, turintys teisę nagrinėti sunkių pažeidimų bylas ir priimti nutarimus. Šio straipsnio 8 dalies 4 punkte nustatoma, kad viena iš priimamų nutarimų rūšių yra nutarimas motyvuotai perduoti bylos nagrinėjimą kitai institucijai, įgaliotai nagrinėti padaryto pažeidimo bylą. Atkreiptinas dėmesys, kad projekto nuostatose (be nurodytų keičiamo įstatymo 55 straipsnio 1 dalyje institucijų) nėra reglamentuota kokia dar institucija būtų įgaliota nagrinėti sunkių pažeidimų bylas žuvininkystės srityje, todėl šiuo aspektu minėtos projekto nuostatos nėra aiškios.
	Pritarti.
	

	54
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	54. Keičiamo įstatymo 57 straipsnio 2 dalyje numatyta, kad už sunkų pažeidimą ūkio subjektui skiriama bauda ne mažesnė kaip sunkaus pažeidimo metu gautų žvejybos produktų vertė, padauginta iš dviejų, bet ne didesnė kaip sunkaus pažeidimo metu gautų žvejybos produktų vertė, padauginta iš penkių, o to paties straipsnio 3 dalyje numatyto pakartotinio sunkaus pažeidimo atveju – atitinkamai, ne mažesnė kaip padauginta iš penkių, bet ne didesnė kaip padauginta iš aštuonių. Mūsų nuomone, svarstytinas toks reguliavimo suderinamumas su 2008 m. rugsėjo 29 d. Tarybos reglamento (EB) Nr. 1005/2008, nustatančio Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiančio reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinančio reglamentus (EB) Nr. 1093/94 ir (EB) Nr. 1447/1999, 44 straipsnio nuostatomis, kuriose įtvirtinta prievolė valstybėms narėms sunkaus pažeidimo atveju taikyti maksimalią sankciją, bent penkis kartus (pabraukta mūsų) didesnę už sunkaus pažeidimo metu gautų žuvininkystės produktų vertę, o pakartotinio sunkaus pažeidimo atveju – bent aštuonis kartus (pabraukta mūsų) didesnę už sunkaus pažeidimo metu gautų žuvininkystės produktų vertę.
	Nepritarti.
	

	55
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	55. Keičiamo įstatymo 52 straipsnio 9 dalyje siūloma nustatyti, kad kreipimasis į teismą sustabdo nutarimo vykdymą. Svarstytina, ar projekto nuostatą nereikėtų patikslinti, nustatant, kad skundo padavimas, o ne kreipimasis į teismą sustabdo nutarimo vykdymą. Pažymėtina, kad kreiptis į teismą galima ir dėl kitų, nesusijusių su nutarimo apskundimu, priežasčių.
	Pritarti.
	

	56
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	56. Keičiamo įstatymo 58 straipsnio 1 dalyje siūloma nustatyti, kad tuo atveju, kai nutarimas skirti baudą buvo apskųstas teismui, bauda į valstybės biudžetą turėtų būti sumokėta ne vėliau kaip per 40 kalendorinių dienų nuo pranešimo apie skundo nepatenkinimą įteikimo ūkio subjektui dienos. Atkreiptinas dėmesys, kad iš teikiamo įstatymo projekto nuostatų nėra aišku, kokios formos turėtų būti projekte minimas pranešimas. Be to, pažymėtina, kad ūkio subjektas pagal projektu siūlomas keičiamo įstatymo 56 straipsnio 3 dalies nuostatas nutarimą skirti jam baudą Administracinių bylų teisenos įstatymo nustatyta tvarka galėtų apskųsti teismui. Administracinių bylų teisenos įstatymo 93 straipsnyje nustatyta, kad jeigu įstatymas nenustato kitaip, per tris dienas nuo sprendimo surašymo dienos bylos šalims ir tretiesiems suinteresuotiems asmenims, kurie nedalyvavo teismo posėdyje, išsiunčiami administracinio teismo sprendimo nuorašai. Rašytiniu prašymu sprendimo nuorašai išsiunčiami ir posėdyje dalyvavusioms proceso šalims. Atsižvelgiant į tai, svarstytina, ar projekto nuostatas nereikėtų patikslinti, nustatant, kad vietoj pranešimo ūkio subjektui turėtų būti siunčiamas sprendimo nuorašas.
	Pritarti.
	

	57
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	57. Projektu keičiamo įstatymo 61 straipsnio 2 dalyje siūloma nustatyti, kad tuo atveju, kai žvejybos laivo kapitonas per trejus metus nuo sunkaus pažeidimo padarymo dienos nepadaro kito sunkaus pažeidimo, visi jam skirti taškai panaikinami. Pažymėtina, kad iš projekto nuostatų nėra aišku, kuris subjektas tuos taškus turėtų panaikinti. Projekto nuostatos tikslintinos.
	Pritarti.
	

	58
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	58. Atkreiptinas dėmesys, kad keičiamo įstatymo 63 straipsnio ir kitos nuostatos reglamentuoja tik žalos žuvų ištekliams atlyginimą, todėl, svarstytina, ar atitinkamai neturėtų būti tikslinamos ir keičiamo įstatymo 57 straipsnio 11 dalies 7 punkto nuostatos atsisakant nuostatos, kad atsakomybę už sunkų pažeidimą žuvininkystės srityje sunkinančia aplinkybe būtų laikoma jūrų aplinkai padaryta žala.
	Pritarti.
	

	59
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	59. Siekiant sąvokų aiškumo, keičiamo įstatymo 59 straipsnio 3 dalyje prieš žodžius „valstybės narės“ reikėtų įrašyti žodžius „Europos Sąjungos“.
	Pritarti.
	

	60
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	60. Keičiamo įstatymo 55 straipsnio 1 dalyje siūloma nustatyti, kad nutarimus sunkių pažeidimų bylose priima Žuvininkystės tarnybos darbuotojų sudaryta komisija arba muitinės pareigūnas. Tuo tarpu keičiamo įstatymo 59 straipsnio 2 ir 5 dalių nuostatose siūloma nustatyti, kad už sunkaus pažeidimo padarymą Žuvininkystės tarnyba ūkio subjektams skiria taškus, o taškų skyrimas įforminamas nutarimu sunkaus pažeidimo byloje. Iš šių projekto nuostatų nėra aišku, kaip būtų atliekamas toks taškų įforminimas sunkaus pažeidimo bylos nutarime, nes nutarimą priima ir taškus skiria skirtingos institucijos.
	Pritarti.
	

	61
	Lietuvos Respublikos Seimo kanceliarijos Teisės departamento 2013-05-10 išvada Nr. XIIP-500
	
	
	
	61. Keičiamo įstatymo 61 straipsnio 3 dalyje siūloma nustatyti, kad taškų skyrimo ir jų apskaitos tvarką nustato žemės ūkio ministerija ar jos įgaliota institucija, tačiau iš šių projekto nuostatų nėra aišku, kokių taškų, skiriamų ūkio subjektams ar skiriamų žvejybos laivo kapitonams, skyrimą ir jų apskaitą reglamentuotų minėta tvarka. Atkreiptinas dėmesys, kad keičiamo įstatymo 61 straipsnis reglamentuoja taškų skyrimą žvejybos laivų kapitonams, o keičiamo įstatymo 59 straipsnis – taškų skyrimą ūkio subjektams, tačiau 59 straipsnyje nėra kalbama apie jokį poįstatyminį teisės aktą, reglamentuojantį taškų skyrimą ūkio subjektams ir jų apskaitą.
	Pritarti.
	

	
	
	
	
	
	
	
	


3. Piliečių, asociacijų, politinių partijų ir kitų suinteresuotų asmenų pasiūlymai:
	1
	UAB „Vidora“ raštas

2013-05-17
	
	
	
	Norėtume pateikti pasiūlymus pateiktam projektui, kurie mūsų manymu būtų būtini ir reikalingi, o Jūs arba projekto rengėjai galėtų įtraukti į esamą redakciją:
A) 14 str. labai svarbu pabrėžti, kad tvarką nustato Aplinkos ministerija pagal mokslininkų rekomendacijas su Žemės ūkio ministerijos pritarimu.
	Pritarti.
	

	2
	UAB „Vidora“ raštas

2013-05-17
	
	
	
	B) 15 str. 3) Ne visuose vandens telkiniuose buvo numatyta atkūrimo programa, kaip pvz. Kuršių ir Kauno mariose bei valstybei priklausančiuose ežeruose, kuriuose buvo vykdoma verslinė žvejyba ir nuo šių metų gegužės 9 d. pagal Aplinkos ministro įsakymą Nr. D1-323/20130509 bus toliau vystoma, nors nei viena iš įmonių gavusių galimybę žvejoti su išteklių atstatymu neturi nieko bendro. Kitas svarbus aspektas-subjektas, gaunantis teisę žvejoti privalo turėti bent jau trijų paskutinių metų istoriją, kur pateikiami, kaip numato įstatymas, kvotos, realizacija, pirminio produktų pardavimo pažymėjimas ir kt. dokumentai, įrodantys jo legalumą.
	Pritarti iš dalies.
	

	3
	UAB „Vidora“ raštas

2013-05-17
	
	
	
	Norėtume atkreipti dėmesį į vieną dalyką, apie kurį nekalbama jokiame teisiniame akte, reglamentuojančiame verslinę žvejybą:

Verslinė žvejyba privalo įstatymo nustatyta tvarka įgauti licencijos pagrindus – t.y. žvejas verslininkas turi tapti tokiu pačiu legalu, kaip medžiotojas profesionalas, vilkiko vairuotojas ar laivo kapitonas ir pan., tokiu atveju valstybė galės patikėti, įsitikinusi jo kvalifikacija jam naudoti gamtos išteklius, o asmuo, netekęs licencijos ar leidimo, praras pajamas ir darbą. Tik tokiu būdu mes atsikratysime įteisintų brakonierių ir pakelsime verslo kultūrą. Šiai dienai tai yra pagrindinė prieštara tarp verslininkų ir mėgėjų, kadangi leidome eiti į verslinę žvejybą visiems, kas moka pastatyti tinklą, todėl mėgėjų nuoskauda iš dalies turi pagrindo, o kenčia įmonės vykdančios socialiai atsakingą ir kvalifikuotą verslą.
Manytume, kad nuo įmonių vadovų iki žvejų ar realizavimo specialistų pareikalavus specialių gebėjimų, dokumentų, patvirtinančių jų ir proceso kompetenciją, sumažintume konfliktą, kuris tęsiasi jau keletą metų ir gal būt rastume kompromisą tarp verslo ir mėgėjų.
	Pritarti iš dalies.
	

	4
	Lietuvos žuvininkystės produktų gamintojų asociacijos raštas

2013-05-20 Nr. 47
	
	
	
	Žuvininkystės įstatymo pakeitimo įstatymo projekto 6 str. 5 dalis „Žvejybos vidaus vandenyse kvotos ir individualios žvejybos galimybės jūrų vandenyse skiriamos, kad būtų užtikrinama galimybė sugauti tradiciškai nusistovėjusią ūkio subjekto sugaunamų žuvų kiekio dalį žvejybos limitų arba žvejybos galimybių atžvilgiu“ Baltijos jūroje žvejojančiai žvejų bendruomenei nepriimtina dėl sekančių motyvų.

LR žemės ūkio ministerija jau padarė kraupų dabar veikiančio Žuvininkystės įstatymo pažeidimą. 2012 m. lapkričio 27 d. įsakymu Nr. 3D-892 patvirtino Žvejybos Baltijos jūroje kvotų skyrimo taisykles (toliau Taisyklės), kur p. 2.3. įteisinama perleidžiamoji žvejybos teisė  – „Žvejybos Baltijos jūroje kvotų skyrimo komisijos nustatytam laikotarpiui naudotojui suteikiama arba atšaukiama teisė į Lietuvos Respublikai paskirtos tam tikros žuvų rūšies žvejybos atviroje Baltijos jūroje kvotos dalį, kurią jos turėtojas gali perleisti kitam naudotojui šiose taisyklėse nustatytomis sąlygomis ir tvarka“. Ir 17 punktu tai buvo įteisina dešimčiai metų. 90 proc. žvejybos Baltijos jūroje įmonių atkakliai pasipriešino tokiam žvejybos verslo valdymo modeliui, nes tenkino tik 1 žvejybos įmonės - UAB „Banginis“ - interesus. Taisyklių 22 p. nurodyta, jog vieno naudotojo  turima perleidžiamosios žvejybos teisės dalis negali būti didesnė nei 80 procentų visų tai žuvų rūšiai nustatytų perleidžiamųjų žvejybos teisių dydžio. 2013-03-26 Žvejybos Baltijos jūroje kvotų skyrimo komisijos posėdžio protokolo Nr. ŽKB-2(6.1) duomenimis, E.Narbuto individualiai įmonei suteikta 0  tonos strimelių ir 0  tonos šprotų, UAB „Baltlanta“ suteikta 78 tonos strimelių ir 205 tonos šprotų, UAB „Starkis“ suteikta 4 tonos strimelių ir 1 tona šprotų, UAB „Stekutis“ suteikta 24 tonos strimelių ir 1 tona šprotų. Kitam naudotojui – UAB „Banginis“ – 1854 tonos strimelių ir net 9521 tonos šprotų. Tokią situaciją lėmė aplinkybė, jog būtent nurodytu laikotarpiu, t.y. 2007-2012 metais UAB „Banginis“ šprotų ir strimelių išgaudytas kiekis buvo didžiausias. Tokiu būdu, skirstant kvotas UAB „Banginis“ nepagrįstai suteikiamos išimtinės teisės į didžiausią šprotų ir strimelių kvotą. Toks kvotų paskirstymo būdas prieštarauja Žuvininkystės įstatymo 10 straipsnio 2 daliai, kurioje nustatyta, jog žvejyba reglamentuojama atsižvelgiant į Lietuvos Respublikos teisės aktus. Nustatant kvotas neturi būti pažeidžiamos ne tik Taisyklės, bet ir Žuvininkystės įstatymas ir kiti teisės aktai. Tuometiniam žemės ūkio ministrui Kaziui Starkevičiui buvo pateikta aibė pasiūlymų ir prašymų nediegti minėtos perleidžiamosios žvejybos teisės. Taip pat apie tai rašė šalies dienraščiai nušviesdami apie ydingas naujos sistemos pasekmes. Tačiau į žvejų daugumos reikalavimus įsiklausyta nebuvo. 

Naujas LR žemės ūkio ministerijos vadovas – ministras Vigilijus Jukna tarsi suprato žvejų problemas. Žvejų reikalavimu bei planuojamu piketu prie LR žemės ūkio ministerijos (leidimas piketuoti jau buvo gautas) 2013 m. sausio 23 d. įsakymu Nr. 3D-79 pripažino netekusiu galios LR žemės ūkio ministro 2012 m. lapkričio 27 d. įsakymą  Nr. 3D-892. V. Juknos pasirašytu įsakymu buvo sudaryta darbo grupė iš 13 asmenų, iš kurių 9 buvo žemės ūkio ministerijos darbuotojai, tame tarpe Žuvininkystės departamento vadovas ir Žuvininkystės tarnybos vadovas. Tokiu būdu žvejų bendruomenės atstovai darbo grupėje nebuvo išgirsti ir jų pasiūlymai nebuvo svarstomi darbo grupės posėdžiuose, nors pasiūlymai buvo pateikti žemės ūkio ministrui V. Juknai, Žuvininkystės departamento vadovui D. Nieniui bei Žuvininkystės tarnybos direktoriui V. Grušauskui. Net atsakymo į parašytus raštus nebuvo gauta. Rezultatas toks – 2013 m. kovo 15 d. žemės ūkio ministras V Jukna pasirašo įsakymą Nr. 3D-197 ir patvirtina naujas žvejybos Baltijos jūroje kvotų taisykles, kurios dar labiau pablogina žvejybos verslo sąlygas. Suteikiama galimybė žvejybos kvotas parceliuoti į kitas ES valstybes. Tokią galimybę turės UAB „Banginis“ pagal Taisyklių p. 21.2 „Einamaisiais metais jam skirtą žvejybos kvotą, apskaičiuotą pagal suteiktą perleidžiamąją žvejybos teisę, ar jos dalį perduoti kitam Lietuvos Respublikoje registruotam naudotojui, atitinkančiam šių taisyklių 4.2 punkte nurodytas sąlygas, arba ja apsikeisti su kitomis Europos Sąjungos valstybėmis narėmis, pateikęs taisyklių 28 punkte nurodytą prašymą“. Kyla grėsmė Lietuvai priklausančioms žuvų kvotoms. Kvotos gali iškeliauti iš Lietuvos kitoms ES šalims. Be to, šis taisyklių punktas nebuvo svarstomas darbo grupės darbo metu. Ir galutinai įteisinama tai, kad 80 proc. šprotų kvotos atitenka vienam naudotojui (Taisyklių 22 p. „Vieno naudotojo turima perleidžiamosios žvejybos teisės dalis negali būti didesnė nei 80 proc. visų tai žuvų rūšiai nustatytų perleidžiamųjų žvejybos teisių dydžio“). Ši Taisyklių nuostata argumentuojama tradicine (istorine) žvejybos teise, pagal kurią UAB „Banginis“ neva istoriškai išgaudydavo didžiąją dalį šprotų kvotos. Ši nuostata iki šiol niekur ir niekada nebuvo taikoma, todėl žvejams yra nepriimtina ir žalinga. Žvejai niekada nebuvo įspėti iš anksto apie formuojamą istorinę teisę, jie tam nepasiruošė. Koncesijos metodas jau išbrauktas iš ES Bendrosios žuvininkystės politikos, tačiau LR ŽŪM nepadarė išvadų. 

LR Seimo Kaimo reikalų komitetas Klaipėdoje 2013 m. kovo 18 d. jau po V. Juknos įsakymo pasirašymo svarstė žvejų pasiūlymus, pateiktus minėtai darbo grupei anksčiau. 2013 m. kovo 20 d. LR Seimo Kaimo reikalų komitetas sprendimo Nr. 110-S-3 p. 1 „Siekiant išvengti supriešinimo tarp žvejybos įmonių ir jas vienijančių asociacijų bei išvengti Taisyklių ir Konkurencijos įstatymo nuostatų galimų prieštaravimų, sudaryti naujos sudėties darbo grupę, kuri įvertintų visus teiktus pasiūlymus, pateiktų pagrįstus argumentus ir parengtų Žvejybos kvotų Baltijos jūroje skyrimo taisyklių projektą“ lyg ir suteikė žvejams viltį. Komiteto sprendimas turėjo būti įvykdytas iki 2013 m. balandžio 29 d. Tačiau pirmasis naujos sudėties darbo grupės posėdis įvyko tik 2013 m. gegužės 16 d. Į darbotvarkę nebuvo įtraukti žvejų pasiūlymai ir jie nebuvo svarstomi, nors buvo išsiųsti raštiški reikalavimai darbo grupės vadovui Aivarui Labanauskui ir LR žemės ūkio viceministrui Ryčiui Šatkauskui. Viceministras dalyvavo darbo grupės pasitarime. Pasitarimo metu buvo svarstomas Konkurencijos tarybos 2013 m. kovo 14 d. raštas, adresuotas LR žemės ūkio ministerijai dėl Konkurencijos įstatymo pažeidimo, parašytas dar iki Taisyklių patvirtinimo. Taip pat buvo svarstomas ir Žuvininkystės įstatymo 6 str. 5 d. projektas. Ypatingą dėmesį viceministras skyrė Žuvininkystės įstatymo 6 str. 5 d. sąvokai „tradiciškai nusistovėjusi“ – istorinė teisė, neva suformuota gaudant žuvį Baltijos jūroje. R. Šatkauskas primygtinai darė spaudimą, kad susiklosčiusi istorinė teisė žvejams bus naudinga. Tačiau žvejai su tuo nesutinka.

Taisyklių 4 ir 4.2 punktuose nustatyta, kad teisę gauti žvejybos kvotas Baltijos jūros priekrantėje ir atviroje Baltijos jūroje turi naudotojai, teisėtais pagrindais valdantys į žvejojančių jūrų vandenyse laivų duomenų sistemą įtrauktą ir antrajai žvejybos laivyno daliai  priskirtą Lietuvos Respublikos žvejybos laivą.

Lietuvos Respublikos žemės ūkio ministro 2010-09-03 įsakymu Nr. 3D-803 patvirtintos Lietuvos Respublikos žvejybos laivų įtraukimo į žvejojančių jūrų vandenyse laivų duomenų sistemą taisyklės (toliau – Taisyklės Nr. 2). Taisyklių Nr. 2 9.2 punkte nustatyta, jog antrajai žvejybos laivyno daliai priskirti žvejybos laivai, kurių bendrasis ilgis didesnis kaip 12,00 m ir pagrindinio variklio galia yra didesnė kaip 110 kW, bet ne didesnė kaip 700 kW, taip pat žvejybos laivas, įregistruotas vadovaujantis Žuvininkystės departamento prie Lietuvos Respublikos žemės ūkio ministerijos direktoriaus 2004 direktoriaus 2004 m. balandžio 30 d. įsakymu Nr. V1-13 „Dėl žvejybos laivo įregistravimo“. 10 ir 11 punktuose nustatyta, kad Žuvininkystės tarnyba nustato kiekvienos žvejybos laivyno dalies didžiausią žvejybos pajėgumų lygį ir kontroliuoja, kad jis nebūtų viršytas, o vienai žvejybos laivyno daliai priklausantys žvejybos pajėgumai negali būti perduodami arba perkeliami į kitą žvejybos laivyno dalį. Atsižvelgiant į Taisyklių Nr. 2 reikalavimus, žvejybos kvotos gali būti paskiriamos tik tų naudotojų laivams, kurie atitinka nurodytus reikalavimus.

2013-03-26 Žvejybos Baltijos jūroje kvotų skyrimo komisijos posėdžio nustatyta, jog UAB „Banginis“ skiriama didžiausia strimelių ir šprotų kvota, nors UAB „Banginis“ priklausantis laivas „Gilija“ neatitinka Taisyklių Nr. 2 reikalavimų, kadangi laivo pagrindinio variklio galia yra didesnė nei 700 kW. Pažymėtina, jog UAB „Banginis“ priklausančio laivo galia viršija nurodytus normatyvus dvigubai, t.y. „Gilija“ laivo variklio galia yra 1400 AG (1400:1.32=1040 KW). Tokiu būdu, paskiriant žvejybos kvotas UAB „Banginis“, buvo pažeistos Žuvininkystės įstatymo ir taisyklių Nr. 2 nuostatos.  Kokiu būdu žvejybinis laivas „Gilija“ su tokiais padidintais pajėgumais Baltijos jūroje buvo įtrauktas į žvejybinių laivų, žvejojančių atviroje Baltijos jūroje sąrašą, žvejams nėra žinoma.

LR žemės ūkio ministerijai ir UAB „Banginis“ direktoriui A. Aušrai pažeidinėjant įstatymus nėra ribų. Prieš kelias savaites Taisyklės Nr.2 ir vėl buvo pažeistos, kadangi buvo nupirktas naujas žvejybinis laivas „Mingė“, turintis 738 kW galingumus, kas viršija 38 KW, o  Žuvininkystės Tarnybos vadovas V. Grušauskas įregistruoja ši laivą į žvejybinių laivų rejestrą. 38 kW– didelis pajėgumas. Švedijoje, esant bent 1 kW galingumų neatitikimui, laikoma stambiu pažeidimu ir tokie laivai neregistruojami.

Todėl aiškėja, kodėl LR žemės ūkio ministras V. Jukna ir buvęs ministras K. Starkevičius bei iniciatorius - Žuvininkystės departamento direktorius D. Nienius grubiai pažeidę žuvininkystės teisės aktus labai užmaskuotai siekia pabėgti nuo atsakomybės. Skubos tvarka daromas sprendimas priimti minėto Žuvininkystės įstatymo 6 str. 5 d. naują redakciją ir taip įteisinti iškreiptą UAB „Banginis“ neva tradiciškai susiklosčiusią teisę į žvejybą. Suprantamas žemės ūkio ministerijos siekis – nuo 2006 m. iki šių metų UAB „Banginis“ tik ir gaudė šprotus ir strimeles. Taisyklės jau įteisino tradiciškai susiklosčiusią teisę į žvejybą. Priėmus Žuvininkystės įstatymo 6 str. 5 d. viskas tampa legalu. Tačiau mes, žvejai, negalime sutikti su iškreipta susiklosčiusia tradicine teise, kurios niekas netyrė ir į mūsų kreipimusis motyvuotai niekas neatsakė. 

Vykdant tokią žuvininkystės politiką, neatsižvelgiant į ES Bendrosios žuvininkystės principus, vaizdelis toks, kad jau 4 aukščiau paminėtos žvejybos įmonės praktiškai negavo pakankamo kiekio nei šprotų, nei strimelių ir atsidūrė ant bankroto ribos. Neatmetama galimybe, kad po kiek laiko bankrutuos ir kitos žvejybinės įmonės, o liks tik vienintelė įmonė - UAB „Banginis“. Žvejai mąsto – atėjo laikas, kai korupcija braunasi į mūsų tautos šventovę – įstatymus leidžiantį LR Seimą. Žuvininkystės įstatymo pataisos rengėjai po individualiais žvejybos pajėgumais akivaizdžiai maskuoja Žvejybos kvotų Baltijos jūroje skyrimo taisyklėse įtvirtintą koncesiją (perleidžiamąją žvejybos teisę). Nežiūrint į tai, kad pataisos rengėjams nepakanka drąsos atvirai parodyti savo ketinimus, jie paprasčiausiai nori įžūliai apgauti Seimą. Juk koncesija įtvirtintas žvejybos kvotų skirstymas – tai valstybinio turto grobstymas, kai turtą galima perleisti nežinia kam, taipogi ir užsieniečiams. Tuo metu, kai žemės pardavimo klausimai yra nuolatos atidėliojami, žvejybos teisės perduodamos paslapčia, tyliai, be jokio valdžios pasipriešinimo, o netgi su pritarimu. Koncesija įtvirtinama skubotai, neapdairiai ir neįvertinant galimų pasekmių. Be to, dauguma atviroje Baltijos jūroje žvejojančių įmonių koncesijai prieštarauja. Tokiu būdu, užkertant kelią vertelgoms pelnytis valstybės ir daugumos žvejų sąskaita, negalima LR Seimui priimti akivaizdžiai korupcinių Žuvininkystės įstatymo pataisų. Todėl, galimai dėl neteisėtų LR žemės ūkio ministerijos biurokratų veiksmų bei grubių aukščiau paminėtų teisės aktų pažeidimų, mes kreipėmės į LR Prokuratūrą, Vilniaus apygardos teismą, LR Seimo Antikorupcijos komisiją. O LR žemės ūkio ministrą V. Jukną, padariusį žvejų bendruomenei virš 2 mln. litų nuostolių, Generalinės Prokuratūros pareikalavome patraukti jį baudžiamojon atsakomybėn ir atlikti ikiteisminį tyrimą.

Prašome ištirti susidariusią mūsų iškeltą problemą ir Žuvininkystės įstatymo pakeitimo įstatymo projekto 6 str. 5 dalį panaikinti, 1 str. 47 p. išbraukti („Žvejybos galimybės – teisė žvejoti, išreikšta leidžiamu sugauti kiekiu ir (arba) žvejybos pastangomis“), 1 str. 48 p. išbraukti („Žvejybos kvota – ūkio subjektui skiriamas žvejybos limitas ar jo dalis vidaus vandenų telkinyje arba individualios žvejybos galimybės jūrų vandenyse, išreikštos didžiausiu galimu sugauti tam tikros rūšies žuvų kiekiu“), o  palikti iki šiol galiojusį p. 37 („Žvejybos kvota – žuvų išteklių naudotojams skiriama žvejybos limito dalis“).
	Pritarti iš dalies, siūlyti Seimo Kaimo reikalų komitetui tobulinti projektą išnagrinėjus žvejų pasiūlymus.

	1982 m. Jungtinių tautų Jūrų teisės konvencijos 62 str. 4 p. numato, kad žvejybą IEZ (išskirtinėje ekonominėje zonoje) reglamentuojantys įstatymai turi atitikti šią Konvenciją ir juose inter alia gali būti reglamentuojama, kad rūšys, kurios gali būti gaudomos, ir žvejybos kvotos nustatomos, siejant tokias kvotas su konkrečios rūšies ištekliais ar išteklių grupėmis arba su vieno laivo sugavimo kiekiais per tam tikrą laiką, arba su sugavimo kiekiais vienos valstybės fiziniams ir juridiniams asmenims per konkretų laikotarpį, t. y. per tęstinį laikotarpį.
Atsižvelgdami į aukščiau minėtos Konvencijos nuostatas, pritariame LR Žemės ūkio ministerijos pozicijai ir LR Žuvininkystės įstatymo pakeitimo įstatymo 6 str. 5 d., kurioje teigiama, kad žvejybos vidaus vandenyse kvotos ir individualios žvejybos galimybės jūrų vandenyse skiriamos, kad būtų užtikrinama galimybė sugauti tradiciškai nusistovėjusią ūkio subjekto sugaunamų žuvų kiekio dalį žvejybos limitų arba žvejybos galimybių atžvilgiu.
	Pritarti iš dalies, siūlyti Seimo Kaimo reikalų komitetui tobulinti projektą išnagrinėjus žvejų pasiūlymus.

	Taip pat siūlome, kad LR Žuvininkystės įstatymo pakeitimo įstatymo projekto 2 str. prie sąvokų aiškiai būtų reglamentuota ir įtvirtinta sąvoka žvejybos galimybės, t. y. tęstinumas – tradiciškai (istoriškai) susiklosčiusi teisė į žvejybą (paprotinė teisė).

Akcentuojame, kad dažnas Taisyklių ir tvarkos keitimas investicijoms į šią ūkio šaką – sritį yra labai nepalankus, nestabili teisinė bazė pažeidžia ūkio subjektų, investavusių į šį verslą teisėtus lūkesčius, kurie jau yra susiformavę per tęstinį laiko tarpą.

Mūsų nuomone, laikotarpis kvotų nustatymui turėtų būti 2007 – 2012 m., t. y. ne trumpesnis nei 5 metai.
Prašome atsižvelgti į argumentus, pasiūlymus ir pastabas.
	Pritarti iš dalies, siūlyti Seimo Kaimo reikalų komitetui tobulinti projektą išnagrinėjus žvejų pasiūlymus.
	

	
	
	
	
	
	
	
	


4. Valstybės ir savivaldybių institucijų ir įstaigų pasiūlymai: Negauta.
5. Subjektų, turinčių įstatymų leidybos iniciatyvos teisę, pasiūlymai: Negauta.
6. Komisijos sprendimas ir pasiūlymai:

6.1. Sprendimas: Pritarti Lietuvos Respublikos žuvininkystės įstatymo pakeitimo įstatymo projektui (Nr. XIIP-500) ir siūlyti pagrindiniam Seimo Kaimo reikalų komitetui patobulinti projektą atsižvelgiant į Lietuvos Respublikos Seimo kanceliarijos Teisės departamento 2013-05-10 išvadoje Nr. XIIP-500 pateiktas pastabas ir kitų suinteresuotų asmenų pasiūlymus, kuriems Komisija pritarė.

7. Balsavimo rezultatai: Bendru sutarimu.
8. Komisijos paskirtas pranešėjas: Raimundas Paliukas.
Komisijos pirmininkas














Raimundas Paliukas
